Document ID: /fineweb-2-swissfilter-quality_10-filterrobots/filtered/02818.jsonl.gz/81

U subotu i nedjelju, 5. i 6. studenog 2011. boravila je u Švicarskoj delegacija Hrvatskog narodnog sabora Bosne i Hercegovine (HNS BiH) na čelu s dr. Draganom Čovićem, predsjednikom ovog Sabora i Nikom Marušićem, voditeljem Odjela za iseljeništvo HNS-a. U delegaciji je bilo još nekoliko gospodarstvenika iz BiH te gosti iz Njemačke i Australije. U subotu, prvog dana boravka u Švicarskoj, dr. Čović se u prostorijama NK Croatia u Zürichu sastao s predstavnicima švicarskog HDZ-a. U svom uvodnom izlaganju dr. Čović je okupljenima govorio o teškom položaju Hrvata u Bosni i Hercegovini i naporima HNS-a za stvaranjem trećeg entiteta i uvjeta za ustavnu jednakopravnost sva tri konstitutivna naroda koja žive na tom području. Ta jednakopravnost i općenito boljitak hrvatskog naroda u BiH moguć je jedino promjenom Ustava i izbornog zakona. Danas u BiH živi oko pola milijuna Hrvata, ali je važno da svi Hrvati (posebice ovi iz iseljeništva) priskrbe osobne dokumente, jer će jedino na taj način biti moguće evidentirati stvarni broj Hrvata i njhovo aktivno sudjelovanje u političkom životu BiH. Težište ove “turneje” (planirana su gostovanja i u drugim zemljama; Njemačkoj, Americi, Kanadi…) je upravo senzibiliziranje bosanskohercegovačkih Hrvata za pribavljanjem tih dokumenata i priprema za predstojeći popis pučanstva. Osim Dragana Čovića i Ivana Roščića, predsjednika švicarskog HDZ-a, na tribini su još govorili Petar Gelo, predstavnik Hrvata iz Australije, te Franjo Pavić i Niko Ereš u ime Hrvatskog svjetskog kongresa iz Njemačke. Pri kraju ovog susreta razvila se živa diskusija u koju su se uključili i pridošli gospodarstvenici iz BiH.
Sljedeća postaja ovog gostovanja bio je susret gospodarstvenika iz Švicarske i BiH koji je organizirao Vlado Vukoja ispred firme Teximp AG, a potom je slijedio susret i zajednički ručak u Hrvatskoj katoličkoj misiji u Zürichu.
Susret koji slijedio u popodnevnim satima okupio je (opet u prostorijama NK Croatia) članove raznih udruga koje djeluju u Švicarskoj, a tema je opet bila slična – težak položaj Hrvata u BiH i napori hrvatskih političara okupljenih u HNS-u da se taj položaj popravi. U svom izlaganju je dr. Čović naglasio da je jedan od povoda formiranja HNS-a i pokušaj objedinjavanja hrvatskih glasova u BiH (danas u BiH djeluje 21 stranka s hrvatskim predznakom!) i ciljani nastupi na budućim izborima. Ponovno je istakao i političku borbu za ustavnu jednakopravnost i izborni zakon koji bi konačno omogućio Hrvatima da sami biraju svoje legitimne predstavnike, a okupljene predstavnike udruga je pozvao da u svojim udrugama informiraju članstvo o potrebi uzimanja osobnih dokumenata. Naš cilj nije podjela BiH – nadodao je Čović – nego stvaranje moderne europske države u kojoj će sva tri naroda imati jednaka prava. Dr. Čović je pri kraju ovog susreta odgovarao na konkretna pitanja iz publike.
Subotnju večer delegacija je provela zajedno s članovima Zajednice hercegovačkih Hrvata (ZHH) koja je u dvorani Unterrohr u Schlierenu (Zürich) proslavila dvadesetu obljetnicu osnutka (o toj proslavi slijedi poseban prilog), a u nedjelju su gostovali na tribinama koje su održane nakon nedjeljne mise u mjestima Solothurn i Dulliken.
U video-prilogu donosimo nekoliko fragmenata s tribina koje su održane u prostorijama NK Croatia u Oerlikonu. Inače, ove su prostorije nedavno preuređene i redovito su na usluzi hrvatskim udrugama i pojedincima iz ovog dijela Švicarske.
Ivan Ivić
{gallery}foto/udruge/hdz/covic_hns{/gallery}